text:
това предизвиква сериозни опасения по параграф 6 и да действа в съответствие с параграф 6.
 8. Всяка страна си запазва правото незабавно да отмени, спре действието или ограничи експлоатационните одобрения или техническите разрешения или по друг начин да спре или ограничи операциите на въздушен превозвач или въздушни превозвачи на другата страна, ако първата страна стигне до заключението в резултат от наземна инспекция, поредица от наземни инспекции, отказ на достъп за наземна инспекция, консултация или по друг начин, че незабавните действия са от съществено значение за безопасността на експлоатацията на даден въздушен превозвач. Страната, която предприема такива мерки, своевременно информира другата страна, като посочва мотивите за действията си.
 9. Всяко действие на една от страните в съответствие с параграф 4, 6 или 8 се прекратява веднага след като основанието за предприемането му престане да съществува.
 10. Когато са предприети мерки от някоя от страните съгласно параграф 4, 6 или 8, в случай на спор страната може да се отнесе до арбитраж в съответствие с член 739, без предварително да прибягва до консултации в съответствие с член 738. Арбитражният съд разглежда въпроса като спешен случай за целите на член 744. По искане на страната ищец съдът може, до произнасяне на окончателното си решение, да разпореди приемането на привременни коригиращи мерки, включително изменение или спиране на мерките, предприети от някоя от страните съгласно настоящия член.
 Член 435
 Сигурност на въздухоплаването
 1. При поискване страните си оказват взаимно цялото необходимо съдействие за отстраняване на всяка заплаха за сигурността на гражданското въздухоплаване, включително предотвратяването на действия за незаконно завладяване на граждански въздухоплавателни средства и други незаконни действия срещу безопасността на такива въздухоплавателни средства, техните пътници и екипаж, летищата и аеронавигационните съоръжения, както и всяка друга заплаха за сигурността на гражданското въздухоплаване.
 2. В своите взаимоотношения страните действат в съответствие със стандартите за сигурност на въздухоплаването, установени от ИКАО. Те изискват операторите на въздухоплавателни средства в техните регистри и операторите на летищата на тяхна територия да действат най-малко в съответствие с тези стандарти за сигурност на въздухоплаването. При поискване всяка страна отправя до другата страна уведомление за всяко различие между нейните закони, подзаконови актове и практики и стандартите за сигурност на въздухоплаването по настоящия параграф. Всяка страна може по всяко време да поиска незабавни консултации с другата страна, за да обсъдят тези различия.
 3. Всяка страна гарантира, че са взети ефективни мерки в рамките на нейната територия за защита на гражданското въздухоплаване от актове на незаконна намеса, включително, но не само, проверка на пътниците и техния ръчен багаж, проверка на регистрирания багаж, проверка за сигурност на лицата, които не са пътници, включително на екипажа, и носените от тях вещи, проверка за сигурност на товарите, пощата, доставките на стоки, предназначени за полета и за летището, и контрол на достъпа до съоръженията за излитане и кацане и зоните с ограничен достъп. Всяка от страните е съгласна, че разпоредбите за сигурност на другата страна във връзка с допускането до, дейността във и напускането на нейната територия на въздухоплавателни средства трябва да бъдат спазвани.
 4. Страните се стремят да си


text:
сътрудничат по въпросите на сигурността на въздухоплаването във възможно най-голяма степен, да обменят информация за заплахите, уязвимостта и риска при условията на взаимно съгласие по съответни договорености за сигурно предаване, използване, съхраняване и унищожаване на класифицирана информация, да обсъждат и обменят най-добри практики, стандарти за ефективност и откриване по отношение на оборудването за сигурност, най-добри практики и резултати по отношение на мониторинга на спазването, както и във всяка друга област, която страните могат да определят. По-специално страните се стремят да разработват и поддържат договорености за сътрудничество между техническите експерти относно разработването и признаването на стандарти за сигурност на въздухоплаването с цел улесняване на такова сътрудничество, намаляване на административното дублиране и насърчаване на ранното уведомяване и предварителното обсъждане на нови инициативи и изисквания в областта на сигурността.
 5. При поискване всяка страна предоставя на другата страна резултатите от одитите, извършени от ИКАО, и коригиращите действия, предприети от одитираната държава, при условие че се постигне взаимно съгласие за съответни договорености за сигурно предаване, използване, съхраняване и унищожаване на такава информация.
 6. Страните се договарят да си сътрудничат при инспекции за сигурност, предприети от тях на територията на всяка от страните, чрез установяването на механизми, включително административни договорености, за реципрочния обмен на информация за резултатите от такива инспекции за сигурност. Страните се договарят да разглеждат благоразположено искания за участие като наблюдатели в инспекциите за сигурност, провеждани от другата страна.
 7. При спазване на параграф 9 и при пълно и взаимно зачитане на суверенитета на другата страна, всяка страна може да приеме мерки за сигурност за влизане на нейна територия. Когато е възможно, тази страна взема предвид мерките за сигурност, които вече се прилагат от другата страна, както и всички мнения, които може да изложи другата страна. Всяка страна признава, че никоя от разпоредбите на настоящия член не ограничава правото на другата страна да откаже влизане на своя територия на полет или полети, които тя счита за заплаха за сигурността си.
 8. Всяка страна може да предприеме спешни мерки, за да реагира на конкретна заплаха за сигурността. Другата страна се уведомява незабавно за тези мерки. Без да се засяга необходимостта от предприемане на незабавни действия за защита на сигурността на въздухоплаването, при обмисляне на мерки за сигурност всяка страна преценява евентуалните им неблагоприятни последици за международния въздушен транспорт и, при липса на законови ограничения, взема тези последици предвид, когато определя какви мерки е необходимо и целесъобразно да бъдат предприети в интерес на сигурността.
 9. По отношение на въздухоплавателните услуги, предназначени за нейната територия, никоя страна не може да изисква прилагането на мерки за сигурност на територията на другата страна. Когато някоя от страните счита, че конкретна заплаха спешно изисква прилагането на временни мерки в допълнение към вече действащите мерки на територията на другата страна, тя информира другата страна за подробностите за тази заплаха, доколкото това е съвместимо с необходимостта от защита на информацията за сигурността, както и за предлаганите мерки. Другата страна разглежда благоразположено такова предложение и може да реши да приложи допълнителни мерки, ако сметне това за необходимо. Тези мерки трябва да бъдат

type: contracts

jurisdiction: EU


text:
пропорционални и ограничени във времето.
 10. В случай че възникне инцидент или опасност от инцидент за незаконно завладяване на граждански въздухоплавателни средства или други незаконни действия срещу безопасността на въздухоплавателни средства, пътници, екипажи, летища или аеронавигационни съоръжения, страните си сътрудничат, като улесняват комуникациите и предприемат други целесъобразни мерки, предназначени за бързото и безопасно приключване на такъв инцидент или на такава опасност.
 11. Всяка от страните взема всички мерки, които сметне за нужни, за да гарантира, че въздухоплавателно средство, намиращо се на земята на нейна територия, което е станало обект на незаконно завладяване или други действия на незаконна намеса, се задържа на земята, освен ако неговото отпътуване се окаже необходимо в името на първостепенния дълг за защита на човешки живот. Когато е възможно, такива мерки се предприемат на основата на консултации между страните.
 12. Ако някоя от страните има разумни основания да смята, че другата страна не спазва разпоредбите на настоящия член, тя може да поиска незабавни консултации с другата страна. Такива консултации започват в срок от 30 дни от получаването на такова искане. Ако в срок от 15 дни или в друг уговорен срок от датата на такова искане не бъде постигнато удовлетворително споразумение, това представлява основание за страната, поискала консултациите, да предприеме действия по отказ, отмяна, спиране на действието, налагане на условия или ограничаване на експлоатационното одобрение и техническите разрешения на въздушен превозвач или въздушни превозвачи на другата страна, за да гарантира спазването на разпоредбите на настоящия член. Ако извънредна ситуация изисква това или за предотвратяване на по-нататъшно неспазване на настоящия член, всяка страна може да предприеме привременни действия преди изтичането на 15-дневния срок по настоящия параграф.
 13. Всяко действие, предприето в съответствие с параграф 8, се прекратява, когато въпросната страна прецени, че действието вече не е необходимо или е било заменено от други мерки за намаляване на заплахата. Всяко действие, предприето в съответствие с параграф 12, се прекратява, когато другата страна започне да спазва настоящия член. В случай на действие, предприето в съответствие с параграф 8 или 12, то може да бъде прекратено по взаимно съгласие на страните.
 14. Когато мерки или действия са предприети в съответствие с параграф 7, 8, 9 или 12 от настоящия член, всяка страна може да прибегне до разпоредбите за уреждане на спорове на шеста част, дял I. Арбитражният съд разглежда въпроса като спешен случай за целите на член 744.
 Член 436
 Управление на въздушното движение
 1. Страните и техните съответни компетентни органи и доставчиците на аеронавигационно обслужване си сътрудничат по такъв начин, че да повишават безопасността и ефикасността на функционирането на въздушното движение в европейския регион. Страните се стремят към оперативна съвместимост между доставчиците си на услуги.
 2. Страните се договарят да си сътрудничат по въпроси, отнасящи се до ефективността и таксуването на аеронавигационното обслужване и мрежовите функции с цел оптимизация на общата ефикасност на полетите, намаляване на разходите, минимизиране на въздействието върху околната среда и повишаване на безопасността и пропускателната способност на потоците на въздушно движение между съществуващите системи за управление на въздушното движение на страните.
 3. Страните се договарят да


text:
насърчават сътрудничеството между доставчиците си на аеронавигационно обслужване с цел обмен на полетни данни и координиране на потоците на въздушно движение, за да се оптимизира ефикасността на полетите с цел постигане на по-голяма предвидимост, точност и непрекъснатост на обслужването на въздушното движение.
 4. Страните се договарят да си сътрудничат по своите програми за модернизация на управлението на въздушното движение, включително по дейностите на научно изследване, разработване и внедряване, и да насърчават участието на разменни начала в дейностите по валидиране и демонстриране с цел осигуряване на глобална оперативна съвместимост.
 Член 437
 Отговорност на въздушните превозвачи
 Страните потвърждават отново задълженията си съгласно Конвенцията за уеднаквяване на някои правила за международния въздушен превоз, сключена в Монреал на 28 май 1999 г. („Конвенцията от Монреал“).
 Член 438
 Защита на потребителите
 1. Страните споделят целта за постигане на високо равнище на защита на потребителите и си сътрудничат в тази посока.
 2. Страните гарантират, че се предприемат ефективни и недискриминационни мерки за защита на интересите на потребителите във въздушния транспорт. Тези мерки включват подходящ достъп до информация, помощ, включително за лица с увреждания и намалена подвижност, възстановяване на разходите и, ако е приложимо, обезщетение в случай на отказан достъп на борда, отмяна или закъснение, и ефикасни процедури за разглеждане на жалбите.
 3. Страните се консултират помежду си по всички въпроси, свързани със защитата на потребителите, включително планираните от тях мерки в това отношение.
 Член 439
 Връзка с други споразумения
 1. При спазване на параграфи 4 и 5, предишни споразумения и договорености, отнасящи се до предмета на настоящия дял, между Обединеното кралство и държавите членки, доколкото не са били заменени от правото на Съюза, се заменят с настоящото споразумение.
 2. Обединеното кралство и държава членка не могат да си предоставят взаимно никакви права във връзка с въздушния транспорт до, от или в рамките на съответните си територии, различни от изрично посочените в настоящия дял, както е предвидено в член 419, параграфи 4 и 9.
 3. Ако страните станат страни по многостранно споразумение или одобрят решение, прието от ИКАО или от друга международна организация, в което се разглеждат въпроси, обхванати от настоящия дял, те се консултират в Специализирания комитет по въздушен транспорт, за да установят дали настоящият дял следва да бъде преразгледан, за да бъдат взети предвид тези обстоятелства.
 4. Никоя от разпоредбите на настоящия дял не засяга валидността и прилагането на съществуващи и бъдещи споразумения за въздушен транспорт между държавите членки и Обединеното кралство по отношение на територии под съответния им суверенитет, които не са обхванати от член 774.
 5. Никоя от разпоредбите на настоящия дял не засяга правата, предоставени на Обединеното кралство и на държавите членки по силата на Многостранното споразумение за търговските права по чартърните въздухоплавателни услуги в Европа, подписано в Париж на 30 април 1956 г., доколкото тези права надхвърлят правата, предвидени в настоящия дял.
 Член 440
 Спиране на действието и прекратяване
 1. Спирането на действието на настоящия дял, изцяло или частично, съгласно член 749 може да бъде приложено не по-рано от първия ден на летателния сезон на Международната асоциация за въздушен транспорт (IATA)


text:
след сезона, в течение на който е било извършено уведомление за спирането на действието.
 2. При прекратяване на настоящото споразумение съгласно член 779 или при прекратяване на настоящия дял съгласно член 441, член 521 или член 509, разпоредбите, уреждащи въпросите, попадащи в обхвата на настоящия дял, продължават да се прилагат и след датата на прекратяване по член 779, член 441, член 521 или член 509 до края от летателния сезон на IATA, който е в ход на тази дата.
 3. Страната, която спира действието на настоящия дял, изцяло или частично, или прекратява настоящото споразумение или настоящия дял, информира ИКАО за това.
 Член 441
 Прекратяване на настоящия дял
 Без да се засягат членове 779, 521 и 509, всяка страна може по всяко време да прекрати настоящия дял с писмено уведомление по дипломатически път. В този случай настоящият дял престава да бъде в сила на първия ден от деветия месец след датата на уведомлението.
 Член 442
 Регистрация на настоящото споразумение
 В съответствие с член 83 от Конвенцията настоящото споразумение и всички негови изменения се регистрират, доколкото са относими, в ИКАО.
 ДЯЛ II
 БЕЗОПАСНОСТ НА ВЪЗДУХОПЛАВАНЕТО
 Член 443
 Цели
 Целите на настоящия дял са:
 а)
 да осигурява взаимното приемане, както това е предвидено в приложенията към настоящия дял, на констатации за съответствие и удостоверения, издадени от компетентните органи или одобрените организации на всяка от страните;
 б)
 да насърчава сътрудничеството за постигане на висока степен на безопасност и екологична съвместимост на гражданското въздухоплаване;
 в)
 да способства международното измерение на сектора на гражданското въздухоплаване;
 г)
 да улеснява и насърчава свободното движение на граждански въздухоплавателни продукти и услуги.
 Член 444
 Определения
 За целите на настоящия дял се прилагат следните определения:
 а)
 „одобрена организация“ означава всяко юридическо лице, сертифицирано от компетентните органи на някоя от страните да упражнява прерогативи, попадащи в обхвата на настоящия дял;
 б)
 „сертификат“ означава всяко одобрение, лиценз или друг документ, издаден като акт на признаване на съответствието на даден граждански въздухоплавателен продукт, организация или юридическо или физическо лице с приложимите изисквания, предвидени в законовите и подзаконовите нормативни актове на някоя от страните;
 в)
 „граждански въздухоплавателен продукт“ означава всяко гражданско въздухоплавателно средство, двигател на въздухоплавателно средство или витло или възел, устройство, част или компонент, който е монтиран или трябва да бъде монтиран на същото;
 г)
 „компетентен орган“ означава съюзна или правителствена агенция или съюзна или правителствена структура, отговорна за безопасността на гражданското въздухоплаване, която е определена от някоя от страните за целите на настоящия дял да изпълнява следните функции:
 i)
 да оценява съответствието на гражданските въздухоплавателни продукти, организации, съоръжения, операции и услуги, намиращи се под неин надзор, с приложимите изисквания, предвидени в законовите, подзаконовите и административните разпоредби на съответната страна;
 ii)
 да извършва мониторинг на тяхното продължаващо съответствие с тези изисквания; и
 iii)
 да предприема мерки за правоприлагане, за да гарантира тяхното съответствие с тези изисквания;
 д)
 „констатации за съответствие“ означава определяне на съответствието с приложимите изисквания, предвидени в законовите и подзаконовите нормативни актове на някоя от страните, в резултат от действия като например изпитвания, инспекции, квалификации, одобрения и мониторинг;
 е)
 „мониторинг“ означава редовно


text:
наблюдение от компетентен орган на една от страните с цел установяване на постоянно съответствие с приложимите изисквания, предвидени в законовите и подзаконовите нормативни разпоредби на тази страна;
 ж)
 „технически агент“ означава, за Съюза, Агенцията за авиационна безопасност на Европейския съюз (ЕААБ) или нейния правоприемник и, за Обединеното кралство, Органа за гражданско въздухоплаване на Обединеното кралство (CAA) или неговия правоприемник; и
 з)
 „Конвенцията“ означава Конвенцията за международно гражданско въздухоплаване, подписана в Чикаго на 7 декември 1944 г.:
 i)
 всяко изменение, което е влязло в сила съгласно член 94, буква a) от Конвенцията и е ратифицирано от Обединеното кралство и от засегнатата държава членка или държави членки в зависимост от разглеждания въпрос; и
 ii)
 всяко приложение към нея или всяко нейно изменение, прието съгласно член 90 от Конвенцията, доколкото даденото приложение или изменение е в сила във всеки даден момент за Обединеното кралство и за засегнатата държава членка или държави членки в зависимост от разглеждания въпрос.
 Член 445
 Обхват и изпълнение
 1. Страните могат да си сътрудничат в следните области:
 а)
 удостоверенията за летателна годност и мониторинга на граждански въздухоплавателни продукти;
 б)
 екологичните сертификати и изпитванията на граждански въздухоплавателни продукти;
 в)
 сертификатите за проект и за производство и мониторинга на проектантски и производствени организации;
 г)
 сертификатите и мониторинга на организации за техническо обслужване;
 д)
 лицензирането и обучението на персонала;
 е)
 оценката на квалификацията за полетен тренажор;
 ж)
 експлоатацията на въздухоплавателни средства;
 з)
 управлението на въздушното движение и аеронавигационното обслужване и
 и)
 други области, свързани с безопасността на въздухоплаването, предмет на приложенията към Конвенцията.
 2. Обхватът на настоящия дял се определя чрез приложения, обхващащи всяка област на сътрудничество, посочена в параграф 1.
 3. Специализираният комитет по авиационната безопасност може да приема приложения по параграф 2 само когато всяка страна е установила, че стандартите, правилата, практиките, процедурите и системите в областта на гражданското въздухоплаване на другата страна осигуряват достатъчна еквивалентност по отношение на равнището на безопасност, за да допускат приемане на констатации за съответствие, направени, и сертификати, издадени от нейните компетентни органи или от организации, одобрени от тези компетентни органи.
 4. Всяко приложение по параграф 2 описва условията и методите за взаимно приемане на констатации за съответствие и сертификати и при необходимост — на преходни договорености.
 5. Техническите агенти могат да разработят процедури за изпълнени на всяко отделно приложение. Техническите различия в стандартите, правилата, практиките, процедурите и системите в областта на гражданското въздухоплаване на страните се разглеждат в приложенията по параграф 2 и процедурите за изпълнение.
 Член 446
 Общи задължения
 1. Всяка страна приема констатации за съответствие, направени, и сертификати, издадени от компетентните органи на другата страна или одобрени организации, в съответствие с условията, посочени в приложенията по член 445, параграф 2.
 2. Никоя от разпоредбите на настоящия дял не предполага взаимното приемане на стандартите или техническите правила на страните.
 3. Всяка страна гарантира, че съответните ѝ компетентни органи поддържат капацитета си за изпълнение на своите задължения по настоящия дял.
 Член 447
 Запазване на нормативната компетентност
 Никоя от разпоредбите на настоящия дял не може да се тълкува като компетентността на някоя от страните да


text:
определя посредством свои законови, подзаконови и административни мерки равнището на закрила, което тя смята за подходящо за безопасността и околната среда.
 Член 448
 Защитни мерки
 1. Всяка страна може да предприеме всички целесъобразни и незабавни мерки, когато прецени, че съществува основателен риск даден граждански въздухоплавателни продукти, услуга или всяка дейност в обхвата на настоящия дял да застраши безопасността или околната среда, да не отговаря на нейните приложимите законови, подзаконови или административни мерки или да не отговаря по друг начин на някое от изискванията в обхвата на съответното приложение към настоящия дял.
 2. Ако някоя от страните предприеме мерки съгласно параграф 1, тя информира писмено другата страна в срок от 15 работни дни от предприемането на такива мерки, като посочва причините за това.
 Член 449
 Комуникация
 1. Страните определят и се уведомяват взаимно относно звеното за контакт за комуникацията във връзка с изпълнението на настоящия дял. Цялата комуникация се осъществява на английски език.
 2. Страните се уведомяват взаимно за списък на компетентните органи, а след това за актуализиран списък всеки път, когато това е необходимо.
 Член 450
 Прозрачност, регулаторно сътрудничество и взаимопомощ
 1. Всяка страна гарантира, че ще информира надлежно другата страна за своите законови и подзаконови нормативни актове, свързани с настоящия дял, и за всички съществени промени в тези законови и подзаконови нормативни актове.
 2. Доколкото е възможно, страните взаимно се информират за предложените съществени изменения в съответните си законови и подзаконови нормативни актове, стандарти и изисквания, и в системите си за сертифициране, доколкото тези изменения могат да имат отражение върху настоящия дял. Доколкото е възможно, те взаимно си предоставят възможност за коментар по подобни изменения и надлежно разглеждат такива коментари.
 3. За целите на разследването и разрешаването на специфични проблеми с безопасността, компетентните органи на едната страна могат да позволят на компетентните органи на другата страна да участват като наблюдатели в техните надзорни дейности, както е посочено в съответното приложение към настоящия дял.
 4. За целите на мониторинга и инспекциите, компетентните органи на едната страна при необходимост съдействат на компетентните органи на другата страна с цел да им предоставят безпрепятствен достъп до регулираните субекти, намиращи се под техен надзор.
 5. За да се осигури трайно доверие на всяка страна в надеждността на процедурите за констатации на съответствие на другата страна, всеки технически агент може да участва като наблюдател в надзорните дейности на другата страна съгласно процедурите, съдържащи се в приложенията към настоящия дял. Това участие не означава системно участие в надзорната дейност на другата страна.
 Член 451
 Обмен на информация за безопасността
 Без да се засяга член 453 и в зависимост от приложимото им законодателство, страните:
 а)
 си предоставят при поискване и своевременно информацията, с която разполагат техническите им агенти, във връзка с произшествия, сериозни инциденти или събития, свързани с граждански въздухоплавателни продукти, услуги или дейности, обхванати от приложенията към настоящия дял; и
 б)
 обменят друга информация, свързана с безопасността, за каквато техническите агенти могат да се договорят.
 Член 452
 Сътрудничество в дейностите по правоприлагането
 Чрез своите технически агенти или компетентни органи и при спазване на приложимите законови и


text:
подзаконови нормативни актове, при поискване и според наличието на поисканите ресурси, страните си сътрудничат и се подпомагат при дейности по разследване или правоприлагане във връзка с всяко твърдяно или подозирано нарушение на законови или подзаконови нормативни актове, които попадат в обхвата на настоящия дял. Освен това, всяка страна своевременно уведомява другата страна за всяко разследване, което засяга общите им интереси.
 Член 453
 Поверителност и защита на данни и информация
 1. В съответствие със своите законови и подзаконови нормативни актове, всяка страна спазва поверителността на данните и информацията, получени от другата страна съгласно настоящия дял. Такива данни и информация могат да бъдат използвани от получаващата ги страна само за целите на настоящия дял.
 2. По-конкретно, при спазване на съответните си законови и подзаконови нормативни актове, страните нито разкриват на трети лица, включително обществеността, нито позволяват на своите компетентни органи да разкриват на трети лица, включително обществеността, данни и информация, получени от другата страна съгласно настоящия дял, които представляват търговска тайна, интелектуална собственост, поверителна търговска или финансова информация, проприетарни данни или информация, свързана с текущо разследване. За целта такива данни и информация се смятат за поверителни.
 3. Една от страните или компетентен орган на една от страните може, при предоставяне на данни или информация на другата страна или на компетентен орган на другата страна, да определи данни или информация, които счита за поверителни и които не трябва да бъдат разкривани. В този случай страната или нейният компетентен орган ясно обозначава тези данни или информация като поверителни.
 4. Ако една от страните не е съгласна с определянето, направено от другата страна или от компетентен орган на другата страна в съответствие с параграф 3, първата страна може да поиска консултации с другата страна за решаване на въпроса.
 5. Всяка страна предприема всички разумни предпазни мерки, необходими за защита от неразрешено разкриване на данните и информацията, получени съгласно настоящия дял.
 6. Страната, получаваща данни и информация от другата страна съгласно настоящия дял, не придобива права на собственост върху такива данни и информация поради това, че ги е получила от другата страна.
 Член 454
 Приемане и изменение на приложения към настоящия дял
 Специализираният комитет по авиационната безопасност може да изменя приложение 30, да приема или изменя приложения, както е предвидено в член 445, параграф 2, и да заличава всяко приложение.
 Член 455
 Събиране на разходи
 Всяка страна се стреми да гарантира, че таксите или тежестите, наложени от нея или от неин технически агент на юридическо или физическо лице, чиито дейности са обхванати от настоящия дял, са справедливи, разумни и пропорционални на предоставените услуги и че не създават пречка за търговията.
 Член 456
 Други споразумения и предишни договорености
 1. С влизането в сила на настоящото споразумение, настоящият дял заменя всички двустранни споразумения или договорености в областта на безопасността на въздухоплаването между Обединеното кралство и държавите членки по отношение на всички въпроси, обхванати от настоящия дял, които са били въведени в съответствие с в член 445.
 2. Техническите агенти предприемат необходимите мерки за изменение или прекратяване, според случая, на предишни договорености между тях.
 3. При спазване на параграфи


text:
1 и 2, никоя от разпоредбите на настоящия дял не засяга правата и задълженията на страните по всяко друго международно споразумение.
 Член 457
 Спиране на изпълнението на задълженията за взаимно приемане
 1. Всяка страна има правото да спре да изпълнява, изцяло или частично, задълженията си за приемане по член 446, параграф 1, когато другата страна съществено нарушава задълженията си съгласно настоящия дял.
 2. Преди да упражни правото си да спре да изпълнява задълженията си за приемане, страната иска провеждането на консултации с цел да поиска коригиращи мерки от другата страна. По време на консултациите страните разглеждат, когато е целесъобразно, последиците от спирането на изпълнението на задълженията.
 3. Правата по настоящия член се упражняват само ако другата страна не предприеме коригиращи мерки в подходящ срок след приключване на консултациите. Ако някоя от страните упражни право по настоящия член, тя уведомява писмено другата страна за своето намерение да спре да изпълнява задълженията си за приемане, като представя причините за това.
 4. Такова спиране на изпълнението поражда действие 30 дни след датата на уведомлението, освен ако преди изтичане на този срок страната, която е предприела стъпки за спиране на изпълнението, не уведоми писмено другата страна, че оттегля своето предходно уведомление.
 5. Такова спиране на изпълнението не засяга валидността на констатациите за съответствие, направени, и сертификатите, издадени от компетентните органи или одобрените организации на другата страна преди датата, на която спирането на изпълнението е породило действие. Всяко ефективно спиране на изпълнението може да бъде незабавно отменено чрез размяната между страните на дипломатически ноти в този смисъл.
 Член 458
 Прекратяване на настоящия дял
 Без да се засягат членове 779, 521 и 509, всяка страна може по всяко време да прекрати настоящия дял с писмено уведомление по дипломатически път. В този случай настоящият дял престава да бъде в сила на първия ден от деветия месец след датата на уведомлението.
 ТРЕТА ПОЗИЦИЯ
 АВТОМОБИЛЕН ТРАНСПОРТ
 ДЯЛ I
 АВТОМОБИЛЕН ПРЕВОЗ НА СТОКИ
 Член 459
 Цел
 1. Целта на настоящия дял е да осигури, по отношение на автомобилния превоз на стоки, непрекъсната връзка между, през и в рамките на териториите на страните и да установи правилата, приложими за такъв превоз.
 2. Страните се договарят да не предприемат дискриминационни мерки при прилагането на настоящия дял.
 3. Никоя от разпоредбите на настоящия дял не засяга автомобилния превоз на стоки на територията на някоя от страните от автомобилен превозвач на товари, установен на тази територия.
 Член 460
 Обхват
 1. Настоящият дял се прилага за автомобилен превоз на стоки с търговска цел между, през и в рамките на териториите на страните и не засяга прилагането на правилата, установени от Европейска конференция на министрите на транспорта.
 2. Всеки автомобилен превоз на стоки, за който не се получава пряко или непряко възнаграждение и който не генерира пряко или непряко доходи за водача на превозното средство или за други и който не е свързан с професионална дейност, се счита за превоз на стоки с нетърговска цел.
 Член 461
 Определения
 За целите на настоящия дял и в допълнение към определенията, установени в член 124, се прилагат следните определения:


text:
а)
 „превозно средство“ означава моторно превозно средство, регистрирано на територията на една от страните, или съчленен състав от превозни средства, от който моторното превозно средство е регистрирано на територията на една от страните и което се използва изключително за превоз на стоки;
 б)
 „автомобилен превозвач на товари“ означава всяко физическо или юридическо лице, което се занимава с превоз на стоки с търговска цел с помощта на превозно средство;
 в)
 „автомобилен превозвач на товари на дадена страна“ означава автомобилен превозвач на товари, който е юридическо лице, установено на територията на дадена страна, или физическо лице от дадена страна;
 г)
 „страна по установяване“ означава страната, в която е установен даден автомобилен превозвач на товари;
 д)
 „водач“ означава всяко лице, което управлява превозно средство, дори за кратък период, или което пътува в превозно средство като част от задълженията си, за да бъде на разположение при необходимост да управлява превозното средство;
 е)
 „транзит“ означава движение на превозни средства през територията на дадена страна без товарене или разтоварване на стоки;
 ж)
 „регулаторни мерки“ означава:
 i)
 за Съюза:
 А)
 регламентите и директивите, както е предвидено в член 288 от ДФЕС; и
 Б)
 делегираните актове и актовете за изпълнение, както е предвидено съответно в членове 290 и 291 от ДФЕС; и
 ii)
 за Обединеното кралство:
 А)
 първичното законодателство; и
 Б)
 вторичното законодателство.
 Член 462
 Превоз на стоки между, през и в рамките на териториите на страните
 1. Ако са изпълнени условията на параграф 2, автомобилните превозвачи на товари на дадена страна могат да извършват:
 а)
 пътувания с товар с помощта на превозно средство от територията на страната по установяване до територията на другата страна, и обратното, със или без транзит през територията на трета държава;
 б)
 пътувания с товар с помощта на превозно средство от територията на страната по установяване до територията на същата страна с транзит през територията на другата страна;
 в)
 пътувания с товар с помощта на превозно средство до или от територията на страната по установяване с транзит през територията на другата страна;
 г)
 пътувания без товар с помощта на превозно средство във връзка с пътуванията по букви а), б) и в).
 2. Автомобилните превозвачи на товари на дадена страна могат да извършат пътуване по параграф 1 само ако:
 а)
 притежават валиден лиценз, издаден в съответствие с член 463, с изключение на случаите по член 464; и
 б)
 пътуването се осъществява от водачи, притежаващи удостоверение за професионална компетентност в съответствие с член 465, параграф 1.
 3. При спазване на параграф 6 и ако са изпълнени условията на параграф 2, автомобилните превозвачи на товари на Обединеното кралство могат да извършват до две пътувания с товар от една държава членка до друга държава членка, без да се връщат до територията на Обединеното кралство, при условие че такива пътувания следват пътуване от територията на Обединеното кралство, допустимо съгласно параграф 1, буква а).
 4. Без да се засяга параграф 5, при спазване на параграф 6 и ако са изпълнени условията на параграф 2, автомобилните превозвачи на товари на Обединеното кралство могат да извършват едно пътуване с товар в


text:
рамките на територията на държава членка, при условие че този превоз:
 а)
 следва пътуване от територията на Обединеното кралство, допустимо съгласно параграф 1, буква а); и
 б)
 се извършва в срок от седем дни от разтоварването на територията на тази държава членка на стоки, превозвани по време на пътуването по буква а).
 5. При спазване на параграф 6 и ако са изпълнени условията на параграф 2, автомобилните превозвачи на товари на Обединеното кралство, установени в Северна Ирландия, могат да извършват до две пътувания с товар в рамките на територията на Ирландия, при условие че такива превози:
 а)
 следват пътуване от територията на Северна Ирландия, допустимо съгласно параграф 1, буква а); и
 б)
 се извършват в срок от седем дни от разтоварването на територията на Ирландия на стоки, превозвани по време на пътуването по буква а).
 6. Автомобилните превозвачи на товари на Обединеното кралство се ограничават до максимум две пътувания на територията на Съюза съгласно параграфи 3, 4 и 5, преди да се върнат на територията на Обединеното кралство.
 7. Ако са изпълнени условията на параграф 2, автомобилните превозвачи на товари на Съюза могат да извършват до две пътувания с товар в рамките на територията на Обединеното кралство, при условие че такива превози:
 а)
 следват пътуване от територията на Съюза, допустимо съгласно параграф 1, буква а); и
 б)
 се извършват в срок от седем дни от разтоварването на територията на Обединеното кралство на стоки, превозвани по време на пътуването по буква а).
 Член 463
 Изисквания за превозвачите
 1. Автомобилните превозвачи на товари на дадена страна, извършващи пътуване по член 462, трябва да притежават валиден лиценз, издаден в съответствие с параграф 2 от настоящия член.
 2. В съответствие с правото на страните лицензите се издават само на автомобилни превозвачи на товари, които отговарят на изискванията по приложение 31, част А, раздел 1, уреждащ допускането до професията на автомобилен превозвач на товари и упражняването на тази професия.
 3. На борда на превозното средство се съхранява заверено копие на лиценза, което се представя при поискване от служителя, оправомощен от всяка страна да извършва проверка. Лицензът и заверените копия съответстват на образците по приложение 31, част А, допълнение 31-A-1-3, което съдържа също така условията, регламентиращи използването му. Лицензът съдържа най-малко два от защитните елементи, изброени в приложение 31, част А, допълнение 31-A-1-4.
 4. Автомобилните превозвачи на товари трябва да спазват изискванията, предвидени в приложение 31, част А, раздел 2, в който се определят изискванията за командироването на водачи, когато извършват пътуване по член 462, параграфи 3—7.
 Член 464
 Изключения от изискването за лицензиране
 Следните видове превоз на стоки и пътувания без товар, извършени във връзка с такъв превоз, могат да се извършват без валиден лиценз, както се изисква по член 463:
 а)
 превоз на поща като универсална услуга;
 б)
 превоз на повредени или аварирали превозни средства;
 в)
 до 20 май 2022 г., превоз на стоки в моторни превозни средства, с допустима максимална маса , включително тази на ремаркетата, която не надвишава 3,5 тона;
 г)
 от 21 май 2022 г., превоз на стоки в моторни превозни


text:
средства с допустима максимална маса, включително тази на ремаркетата, която не надвишава 2,5 тона;
 д)
 превоз на лекарствени продукти, уреди, оборудване и други предмети, необходими за оказване на медицинска помощ при извънредни ситуации, по-специално при природни бедствия и хуманитарна помощ;
 е)
 превоз на стоки в превозни средства, ако са изпълнени следните условия:
 i)
 превозваните стоки са собственост на автомобилния превозвач на товари или са продадени, закупени, отдадени под наем или наети, произведени, извлечени, обработени или ремонтирани от превозвача;
 ii)
 целта на пътуването е да превози стоките до или от помещенията на автомобилния превозвач на товари или да ги премести вътре или извън помещенията на превозвача за собствени нужди;
 iii)
 превозните средства, използвани за такъв превоз, се управляват от персонал, нает от или предоставен на разположение на автомобилния превозвач на товари по договор;
 iv)
 превозните средства, превозващи стоките, са собственост на автомобилния превозвач на товари, закупени са от него на изплащане или са наети; и
 v)
 такъв превоз е само спомагателен за цялостната дейност на автомобилния превозвач на товари;
 ж)
 превоз на стоки с помощта на моторни превозни средства с максимална разрешена скорост, непревишаваща 40 км/ч.
 Член 465
 Изисквания за водачите
 1 Водачите на превозните средства, извършващи пътувания, както е посочено в член 462 трябва:
 а)
 да притежават удостоверение за професионална компетентност, издадено в съответствие с приложение 31, част Б, раздел 1; и
 б)
 да спазват правилата за времето на управление, почивките и прекъсванията и използването на тахографи в съответствие с приложение 31, част Б, раздели 2—4.
 2. При международни автомобилни превози, част от които се извършват извън територията на страните, вместо параграф 1, буква б) за цялото пътуване се прилага Европейската спогодба за работата на екипажите на превозните средства, извършващи международни автомобилни превози (AETR), подписана в Женева на 1 юли 1970 г.
 Член 466
 Изисквания към превозните средства
 1. Страните не отхвърлят, нито забраняват използването на тяхна територия на превозно средство, извършващо пътуване по член 462, ако превозното средство отговаря на изискванията по приложение 31, част В, раздел 1.
 2. Превозните средства, извършващи пътувания по член 462, трябва да бъдат оборудвани с тахограф, който е конструиран, монтиран, използван, изпитан и контролиран в съответствие с приложение 31, част В, раздел 2.
 Член 467
 Правила за движение по пътищата
 Когато са на територията на другата страна, водачите на превозни средства, извършващи превоз на стоки съгласно настоящия дял, трябва да спазват действащите на тази територия национални законови и подзаконови нормативни актове за движението по пътищата.
 Член 468
 Разработване на закони и Специализиран комитет по автомобилен транспорт
 1. Когато една от страните предлага нова регулаторна мярка в област, обхваната от приложение 31, тя:
 а)
 уведомява другата страна за предложената регулаторна мярка във възможно най-кратък срок; и
 б)
 информира надлежно другата страна за напредъка по регулаторната мярка.
 2. По искане на една от страните и не по-късно от два месеца след подаването на искането, в рамките на Специализирания комитет по автомобилен транспорт се провежда обмен на мнения относно това дали предложената нова регулаторна мярка ще се прилага за пътуванията по член 462 или не.
 3.


text:
Когато една от страните приеме нова регулаторна мярка по параграф 1, тя уведомява другата страна и предоставя текста на новата регулаторна мярка в срок от една седмица от публикуването ѝ.
 4. По искане на някоя от страните и в срок от два месеца от подаването на искането, Специализираният комитет по автомобилен транспорт заседава, за да обсъди всяка новоприета регулаторна мярка, независимо дали е било направено уведомление в съответствие с параграф 1 или 3, нито дали е било проведено обсъждане в съответствие с параграф 2.
 5. Специализираният комитет по автомобилен транспорт може:
 а)
 да изменя приложение 31, за да се вземат предвид регулаторните и/или технологичните промени или за да се гарантира задоволителното изпълнение на настоящия дял;
 б)
 да потвърди, че измененията, внесени с новата регулаторна мярка, са съвместими с приложение 31; или
 в)
 да решава за приемане на всяка друга мярка, която цели защитата на правилното функциониране на настоящия дял.
 Член 469
 Коригиращи мерки
 1 Ако една от страните счита, че другата страна е приела нова регулаторна мярка, която не съответства на изискванията на приложение 31, по-специално в случаите, когато Специализираният комитет по автомобилен транспорт не е стигнал до решение съгласно член 468, а другата страна въпреки това прилага разпоредбите на новата регулаторна мярка спрямо автомобилните превозвачи на товари, водачите или превозните средства на първата страна, след като уведоми другата страна, първата страна може да приеме подходящи коригиращи мерки, в т.ч. спиране на изпълнението на задълженията по настоящото споразумение или по всяко допълващо споразумение, при условие че такива мерки:
 а)
 не надвишават равнище, еквивалентно на пропуснатите ползи или причинените вреди, дължащи се на новата регулаторна мярка, приета от другата страна, която не отговаря на изискванията на приложение 31; и
 б)
 пораждат действие най-рано 7 дни след като страната, която възнамерява да предприеме такива мерки, е уведомила другата страна съгласно настоящия параграф.
 2. Подходящите коригиращи мерки престават да се прилагат:
 а)
 когато страната, предприела такива мерки, е удовлетворена от факта, че другата страна спазва задълженията си по настоящия дял; или
 б)
 в съответствие с решение на арбитражния съд.
 3. Никоя от страните не може да се позовава на Споразумението за СТО или на друго международно споразумение, за да възпрепятства другата страна да спре изпълнението на задължения съгласно настоящия член.
 Член 470
 Данъчно облагане
 1. Превозните средства, използвани за превоз на стоки в съответствие с настоящия дял, се освобождават от данъците и таксите, с които се облага притежаването или движението на превозни средства на територията на другата страна.
 2. Освобождаването по параграф 1 не се прилага по отношение на:
 а)
 данък или такса върху потреблението на гориво;
 б)
 такса за използването на път или пътна мрежа; или
 в)
 такса за използването на определени мостове, тунели или фериботи.
 3. Горивото, съдържащо се в стандартните резервоари на превозните средства и в специалните контейнери, допуснати временно, което се използва пряко за задвижването и, когато е уместно, за функционирането по време на превоза на хладилни системи и на други системи, както и смазочните материали, намиращи се в моторните превозни средства и необходими за нормалното им функциониране по


text:
време на пътуването, са освободени от мита и други данъци и налози, като ДДС и акцизи, и не подлежат на никакви ограничения по отношение на вноса.
 4. Резервните части, внесени на територията на една от страните за ремонт на превозно средство, което е било регистрирано или пуснато в движение в другата страна, се допускат под покритието на временен безмитен внос и без забрана или ограничение по отношение на вноса. Заменените части подлежат на облагане с мита и други данъци (ДДС) и се реекспортират или унищожават под контрола на митническите органи на другата страна.
 Член 471
 Задължения в други дялове
 Членове 135 и 137 се включват в настоящия дял и стават неразделна част от него и се прилагат за третирането на автомобилните превозвачи на товари, извършващи пътувания в съответствие с член 462.
 Член 472
 Прекратяване на настоящия дял
 Без да се засягат членове 779, 521 и 509, всяка страна може по всяко време да прекрати настоящия дял с писмено уведомление по дипломатически път. В този случай настоящият дял престава да бъде в сила на първия ден от деветия месец след датата на уведомлението.
 ДЯЛ II:
 АВТОМОБИЛЕН ПРЕВОЗ НА ПЪТНИЦИ
 Член 473
 Обхват
 1. Целта на настоящия дял е да осигури, по отношение на автомобилния превоз на пътници, непрекъсната връзка между, през и в рамките на териториите на страните и да установи правилата, приложими за такъв превоз. Той се прилага за случайния, редовния и специалния редовен превоз на пътници с автобус между, през и в рамките на териториите на страните.
 2. Страните се договарят да не предприемат дискриминационни мерки при прилагането на настоящия дял.
 3. Никоя от разпоредбите на настоящия дял не засяга превоза на пътници на територията на някоя от страните от автомобилен превозвач на пътници, установен на тази територия.
 Член 474
 Определения
 За целите на настоящия дял и в допълнение към определенията, установени в член 124, се прилагат следните определения:
 а)
 „автобуси“ означава превозни средства, които по своята конструкция и оборудване са подходящи за превозване на повече от девет лица, включително водача, и са предназначени за тази цел;
 б)
 „услуги за пътнически превоз“ означава услуги за автомобилен пътнически превоз посредством автобуси за населението или за специфични категории ползватели, предоставяни срещу заплащане от превозваното лице или от организатора на превоза ;
 в)
 „автомобилен превозвач на пътници“ означава всяко физическо или юридическо лице, независимо дали самото то е юридическо лице или е зависимо от орган, който е юридическо лице, което предоставя услуги за пътнически превоз;
 г)
 „автомобилен превозвач на пътници на дадена страна“ означава автомобилен превозвач на пътници, който е установен на територията на дадена страна и;
 д)
 „редовни превози“ означава услуги за пътнически превоз, предоставяни с определена честота по определени маршрути, при което пътниците могат да бъдат качвани и сваляни на предварително определени спирки;
 е)
 „специализирани редовни превози“ означава превози, независимо от организатора им, извършвани само по отношение на определени категории пътници, с изключение на всички останали пътници, доколкото такива превози се изпълняват при спазване на изискванията, предвидени за редовните превози. Специализираните редовни превози включват:
 i)
 превоза на работници между дома


text:
и работното място, и
 ii)
 превоза на ученици и студенти до и от образователната институция.
 Обстоятелството, че специализираният редовен превоз се променя в зависимост от нуждите на ползвателите, не се отразява върху определянето му като редовен превоз;
 ж)
 „група“ означава всяко от следните:
 i)
 едно или повече свързани физически или юридически лица и техните родители — физическо лице или лица, или юридическо лице или лица майка;
 ii)
 едно или повече свързани физически или юридически лица, които имат един и същи родител — физическо лице или лица, или юридическо лице или лица майка;
 з)
 „Спогодба Интербус“ означава Спогодбата за международни случайни превози на пътници, извършвани с автобуси, с последващите ѝ изменения, влязла в сила на 1 януари 2003 г.;
 и)
 „транзит“ означава движението на автобуси през територията на дадена страна без качване или слизане на пътници;
 й)
 „случайни превози“ означава превози, които не са редовни превози или специализирани редовни превози и които се характеризират най-вече с това, че с тях се превозват групи пътници, събрани по инициатива на ползвателя или на автомобилния превозвач на пътници.
 Член 475
 Пътнически превоз с автобус между, през и в рамките на териториите на страните
 1. Когато извършват редовни и специализирани редовни превози, автомобилните превозвачи на пътници на дадена страна могат да извършват пътувания с пътници от територията на една от страните до територията на другата страна, със или без транзит през територията на трета държава, и пътувания без пътници, свързани с такива пътувания.
 2. Когато извършват редовни и специализирани редовни превози, автомобилните превозвачи на пътници от дадена страна могат да извършват пътувания с пътници от територията на страната, в която автомобилният превозвач на пътници е установен, до територията на същата страна с транзит през територията на другата страна, и пътувания без пътници, свързани с такива пътувания.
 3. Автомобилният превозвач на пътници на дадена страна не може да извършва редовни или специализирани редовни превози, при които както отправната точка, така и местоназначението се намират на територията на другата страна.
 4. Когато услугата за пътнически превоз по параграф 1 е част от услуга до или от територията на страната, където автомобилният превозвач на пътници е установен, пътниците могат да бъдат качвани или сваляни на територията на другата страна по маршрута, при условие че спирката е разрешена в съответствие с правилата, приложими на тази територия.
 5. Когато пътническият превоз по настоящия член е част от международен редовен или специализиран редовен превоз между Ирландия и Обединеното кралство по отношение на Северна Ирландия, пътниците могат да бъдат качвани и сваляни в едната страна от автомобилен превозвач на пътници, установен в другата страна.
 6. Автомобилните превозвачи на пътници, установени на територията на някоя от страните, могат временно да извършват случайни превози на остров Ирландия, които качват и свалят пътници на територията на другата страна.
 7. Когато извършват случайни превози, автомобилните превозвачи на пътници могат да предприемат пътуване с пътници от територията на една от страните през територията на другата страна до територията на държава, която не е договаряща страна по Спогодбата Интербус, включително свързано пътуване без пътници.
 8. Услугите по пътнически


text:
превоз по настоящия член се извършват с помощта на автобуси, регистрирани в страната, където автомобилният превозвач на пътници е установен или пребивава. Тези автобуси трябва да отговарят на техническите стандарти, установени в приложение 2 към Спогодбата Интербус.
 Член 476
 Условия за предоставянето на услугите по член 475
 1. Редовните превози са открити за всички автомобилни превозвачи на пътници на дадена страна, в зависимост от задължителна резервация, когато е необходимо.
 2. Редовните и специализираните редовни превози подлежат на издаване на разрешително в съответствие с член 477 и параграф 6 от настоящия член.
 3. Редовният характер на превоза не се засяга от адаптирането на условията за експлоатация.
 4. Организирането на паралелни или временни превози, които обслужват същите ползватели, обслужвани от съществуващи редовни превози, необслужването на определени спирки и обслужването на допълнителни спирки в рамките на съществуващи редовни превози се уреждат от същите правила, като приложимите за съществуващите редовни превози.
 5. За тях се прилагат раздели V (Социални разпоредби) и VI (Митнически и фискални разпоредби) от Спогодбата Интербус, както и приложения 1 (Изисквания към автомобилните превозвачи, извършващи превоз на пътници) и 2 (Технически изисквания към автобусите).
 6. За срок от шест месеца от датата на влизане в сила на настоящото споразумение за специализираните редовни превози не се изисква разрешително, когато те са обхванати от договор, сключен между организатора и автомобилния превозвач на пътници.
 7. За случайните превози, обхванати от настоящия дял в съответствие с член 475, не се изисква разрешително. За организирането на паралелни или временни превози, които са сравними със съществуващи редовни превози и обслужват същите ползватели като тях, обаче се изисква разрешително в съответствие с раздел VIII от Спогодбата Интербус.
 Член 477
 Разрешително
 1. Разрешителните за превози по член 475 се издават от компетентния орган на страната, на чиято територия е установен автомобилният превозвач на пътници („разрешаващият орган“).
 2. По отношение на автомобилен превозвач на пътници, установен в Съюза, разрешаващият орган е компетентният орган на държавата членка, в която е отправната точка или местоназначението на превоза.
 3. По отношение на група автомобилни превозвачи на пътници, които възнамеряват да извършват превоз по член 475, разрешаващият орган е компетентният орган, до който е адресирано заявлението в съответствие с втора алинея на член 478, параграф 1.
 4. Разрешителните се издават на името на автомобилния превозвач на пътници и не могат да бъдат прехвърляни. Автомобилен превозвач на пътници на дадена страна, получил разрешително, обаче може, със съгласието на разрешаващия орган, да извършва превоза чрез подизпълнител, ако тази възможност е в съответствие със правото на страната. В този случай името на подизпълнителя и неговата роля се посочват в разрешителното. Подизпълнителят трябва да бъде автомобилен превозвач на пътници на дадена страна и да спазва всички разпоредби на настоящия дял.
 В случай на група автомобилни превозвачи на пътници, които възнамеряват да извършват превози по член 475, разрешителното се издава на имената на всички автомобилни превозвачи на пътници от групата, като се посочват имената на всички тези превозвачи. То се предоставя на автомобилните превозвачи на пътници, упълномощени от другите автомобилни превозвачи на пътници за тази цел и които са


text:
го поискали, а на другите автомобилни превозвачи на пътници се предоставят заверени копия.
 5. Без да се засяга член 479, параграф 3, срокът на валидност на разрешителното е не по-дълъг от пет години. По-кратък срок може да се определя или по искане на заявителя, или по взаимно съгласие на компетентните органи на страните, на територията на които се качват или слизат пътници.
 6. В разрешителните се посочва следното:
 а)
 видът на превоза;
 б)
 маршрутът на превоза, като се посочва по-специално точката на отпътуване и точката на пристигане;
 в)
 срокът на валидност на разрешителното; и
 г)
 спирките и разписанието.
 7. Разрешителните трябва да съответстват на образеца, съдържащ се в приложение 32.
 8. Автомобилният превозвач на пътници на дадена страна, извършващ превоз по член 475, може да използва допълнителни превозни средства, за да се справи с временни и извънредни ситуации. Такива допълнителни превозни средства може да бъдат използвани само съгласно същите условия, като установените в разрешителното по параграф 6 от настоящия член.
 В този случай, в допълнение към документите по член 483, параграфи 1 и 2, автомобилният превозвач на пътници гарантира, че копие от договора между автомобилния превозвач на пътници, извършващ редовния или специализирания редовен превоз, и предприятието, предоставящо допълнителните превозни средства, или еквивалентен документ се държи в превозното средство и се представя при поискване от служител, оправомощен да извършва проверки.
 Член 478
 Подаване на заявление за разрешително
 1. Заявленията за разрешително се подават от автомобилния превозвач на пътници на дадена страна до разрешаващия орган по член 477, параграф 1.
 За всеки превоз се подава само едно заявление. В случаите по член 477, параграф 3 заявлението се подава от превозвача, упълномощен от другите превозвачи за тези цели. Заявлението се адресира до разрешаващия орган на страната, в която е установен подаващият заявлението автомобилен превозвач на пътници.
 2. Заявленията за разрешително се подават въз основа на образеца, съдържащ се в приложение 33.
 3. Автомобилния превозвач на пътници, подаващ заявление за разрешително, предоставя всякаква допълнителна информация, която счита за уместна или която се изисква от разрешаващия орган, по-специално документите, изброени в приложение 33.
 Член 479
 Процедура по издаване на разрешително
 1. Разрешителните се издават със съгласието на компетентните органи на страните, на чиято територия се качват или слизат пътниците. Разрешаващият орган предоставя на тези компетентни органи, както и на компетентните органи, през чиито територии се преминава, без да се качват или да слизат пътници, копие от заявлението, заедно с копия на всякаква друга съответна документация, и своята преценка.
 По отношение на Съюза компетентните органи по първа алинея са органите на държавите членки, на чиито територии се качват или слизат пътници и през чиито територии се преминава, без да се качват или да слизат пътници.
 2. Компетентните органи, чието съгласие е било поискано, уведомяват разрешаващия орган за своето решение по заявлението в срок от четири месеца. Този срок се изчислява от датата на получаване на искането на съгласие, която фигурира в потвърждението за получаване. Ако решението, получено от компетентните органи, чието съгласие е било поискано, съдържа отказ, в него се посочват мотивите за това. Ако разрешаващият


text:
орган не получи отговор в срок от четири месеца, се счита, че запитаните компетентни органи са дали своето съгласие и разрешаващият орган може да издаде разрешителното.
 Компетентните органи, през чиято територия се преминава, без да се качват или слизат пътници, могат да уведомят разрешаващия орган за своите коментари в срок от четири месеца.
 3. По отношение на превозите, допустими съгласно Регламент (ЕО) No 1073/2009 на Европейския парламент и на Съвета (70) преди края на преходния период, и по отношение на които разрешителното изтича в края на преходния период, се прилага следното:
 а)
 когато, в зависимост от промените, необходими за спазване на член 475, условията за експлоатация са същите като тези, определени в разрешителното, издадено съгласно Регламент (ЕО) No 1073/2009, съответният разрешаващ орган съгласно настоящия дял може, при поискване или по друг начин, да издаде на автомобилния превозвач съответното разрешително, издавано съгласно настоящия дял. Когато се издава такова разрешително, се счита, че е налице съгласието на компетентните органи, на чиито територии се качват или слизат пътници, както е посочено в параграф 2. Тези компетентни органи и компетентните органи, през чиято територия се преминава, без да се качват или слизат пътници, могат по всяко време да уведомят разрешаващия орган за своите евентуални коментари;
 б)
 когато се прилага буква а), срокът на валидност на съответното разрешително, издадено съгласно настоящия дял, не е по-дълъг от последния ден от срока на валидност, посочен в разрешителното, издадено по-рано съгласно Регламент (ЕО) No 1073/2009.
 4. Разрешаващият орган взема решение по заявлението не по-късно от шест месеца от датата на подаване на заявлението от автомобилния превозвач на пътници.
 5. Разрешителното се издава, освен ако:
 а)
 заявителят не е в състояние да извършва превоза, предмет на заявлението, с оборудването, с което непосредствено разполага;
 б)
 заявителят е нарушил националното или международното законодателство в областта на автомобилния транспорт, и по-специално условията и изискванията, отнасящи се до разрешителните за международни автомобилни пътнически превози, или е извършил тежки нарушения на законодателството на дадена страна в областта на автомобилния транспорт, по-специално по отношение на правилата, приложими за превозните средства и периодите на управление на превозното средство и почивка на водачите;
 в)
 в случай на заявление за подновяване на разрешително, не са били спазени условията за издаване на разрешително;
 г)
 въз основа на подробен анализ, дадена страна реши, че съответният превоз ще засегне сериозно жизнеспособността на сравним превоз, обхванат от един или повече договори за обществени услуги съгласно правото на страната за съответните преки участъци. В такива случаи страната установява критерии, на недискриминационна основа, за да се определи дали превозът, за който е подадено заявление, би застрашил сериозно жизнеспособността на посочената по-горе сравнима услуга, и съобщава тези критерии на другата страна, посочена в параграф 1; или
 д)
 въз основа на подробен анализ, дадена страна реши, че основното предназначение на превоза не е да превозва пътници между спирки, разположени на териториите на страните.
 В случаите, когато съществуващ превоз засяга сериозно жизнеспособността на сравним превоз, обхванат от един или повече договори за обществени услуги, съответстващи на правото на дадена страна за съответните преки участъци, по изключителни причини,


text:
които не са могли да бъдат предвидени към момента на издаване на разрешителното, страната може, със съгласието на другата страна, да спре или да отнеме разрешителното за предоставяне на международната автобусна услуга, след като отправи шестмесечно предизвестие на автомобилния превозвач на пътници.
 Фактът, че автомобилен превозвач на пътници на дадена страна предлага по-ниски цени от тези, предлагани от други автомобилни превозвачи на пътници, или фактът, че въпросната връзка вече се експлоатира от други автомобилни превозвачи на пътници, сам по себе си не представлява основание за отхвърляне на заявлението.
 6. След като приключи процедурата, предвидена в параграфи 1—5, разрешаващият орган издава разрешителното или официално отхвърля заявлението.
 Решенията за отхвърляне на заявлението се обосновават. Страните осигуряват на предприятията за превози възможност да представят мнението си в случай на отхвърляне на заявлението.
 Разрешаващият орган информира компетентните органи на другата страна за своето решение и им изпраща копие от разрешителното.
 Член 480
 Подновяване и изменение на разрешително
 1. Член 479 се прилага mutatis mutandis по отношение на заявленията за подновяване на разрешителни или за изменение на условията, при които трябва да се извършват превозите, подлежащи на издаване на разрешително.
 2. Когато съществуващото разрешително изтича в срок от шест месеца от датата на влизане в сила на настоящото споразумение, срокът, в който компетентните органи по член 479, параграф 2 уведомяват разрешаващия орган за съгласието си или за коментари по заявлението в съответствие с този член, е два месеца.
 3. При незначителни изменения в условията за експлоатация, по-специално при адаптиране на интервали, тарифи и разписания, е необходимо разрешаващият орган само да предостави на компетентните органи на другата страна информацията, отнасяща се до изменението. Промяна на разписанията или интервалите по начин, засягащ времето, когато се извършва контролът на границите между страните или на границите на трети държави, не се счита за незначително изменение.
 Член 481
 Прекратяване на действието на разрешително
 1. Без да се засягат разпоредбите на член 479, параграф 3, разрешителното за превоз по член 475 изтича с изтичането на срока на неговата валидност или три месеца, след като разрешаващият орган е получил от титуляра на разрешителното предизвестие за намерението му да преустанови извършването на превоза. В предизвестието се посочват причините за това.
 2. Ако вече няма търсене за превоза, предвиденият в параграф 1 срок за предизвестие е един месец.
 3. Разрешаващият орган информира компетентните органи на другата заинтересована страна за прекратяването на действието на разрешителното.
 4. Титулярят на разрешителното информира ползвателите на съответния превоз за неговото преустановяване един месец предварително чрез разгласяване с подходящи средства.
 Член 482
 Задължения на превозвачите
 1. Освен в случай на непреодолима сила, автомобилният превозвач на пътници на дадена страна, извършващ превоз по член 475, започва превоза незабавно и до изтичане на разрешителното предприема всички мерки, за да гарантира превозна услуга, която отговаря на стандартите за непрекъснатост, редовност и капацитет и изпълнява условията, посочени в съответствие с член 477, параграф 6 и приложение 32.
 2. Автомобилният превозвач на пътници на дадена страна посочва маршрута на услугата, автобусните спирки, разписанието, тарифите и условията на превоза по такъв начин, че да гарантира, че


text:
тази информация е лесно достъпна за всички ползватели.
 3. Страните могат да внасят изменения в условията за експлоатация, уреждащи превоза по член 475, по общо съгласие и със съгласието на титуляря на разрешителното.
 Член 483
 Документи, които трябва да се държат в автобуса
 1. Без да се засягат разпоредбите на член 477, параграф 8, разрешителното за извършване на превози по член 475 или заверено копие от него и лицензът на автомобилния превозвач на пътници за извършване на международни автомобилни пътнически превози, издаден съгласно националното право или правото на Съюза, или заверено копие от него се държат на борда на автобуса и се представят при поискване от служител, оправомощен да извършва проверки.
 2. Без да се засяга параграф 1 от настоящия член, както и член 477, параграф 8, в случаите на специализиран редовен превоз договорът между организатора и автомобилния превозвач на пътници или заверено копие от него, както и документ, удостоверяващ, че пътниците са специфична категория, изключвайки други пътници за целите на специализиран редовен превоз, също служат за контролни документи, държат се в превозното средство и се представят при поискване от служител, оправомощен да извършва проверки.
 3. Автомобилните превозвачи на пътници, извършващи случайни превози по член 475, параграфи 6 и 7, носят попълнен пътен лист по образеца, посочен в приложение 34. Кочанът с пътни листове се предоставя от компетентния орган на територията, на която превозвачът е регистриран, или от структури, определени от компетентния орган.
 Член 484
 Правила за движение по пътищата
 Когато са на територията на другата страна, водачите на автобуси, извършващи превоз на пътници съгласно настоящия дял, трябва да спазват действащите на тази територия национални законови и подзаконови нормативни актове за движението по пътищата.
 Член 485
 Прилагане
 Разпоредбите на настоящия дял престават да се прилагат от датата, на която Протоколът към Спогодбата Интербус относно международните редовни и специализирани редовни автобусни превози на пътници влезе в сила за Обединеното кралство или шест месеца след влизането в сила на този Протокол за Съюза, което от двете събития настъпи по-рано, освен за целите на операции по член 475, параграфи 2, 5, 6 и 7;
 Член 486
 Задължения в други дялове
 Членове 135 и 137 се включват в настоящия дял и стават неразделна част от него и се прилагат за третирането на автомобилните превозвачи, извършващи пътувания в съответствие с член 475.
 Член 487
 Специализиран комитет
 Специализираният комитет по автомобилен транспорт може да изменя приложения 32, 33 и 34, за да се вземат предвид регулаторните промени. Той може да приема мерки относно изпълнението на настоящия дял.
 ЧЕТВЪРТА ПОЗИЦИЯ
 КООРДИНАЦИЯ НА СОЦИАЛНАТА СИГУРНОСТ И ВИЗИ ЗА КРАТКОСРОЧНИ ПОСЕЩЕНИЯ
 ДЯЛ I
 КООРДИНАЦИЯ НА СОЦИАЛНАТА СИГУРНОСТ
 Член 488
 Обзор
 Държавите членки и Обединеното кралство координират своите системи за социална сигурност в съответствие с Протокола относно координацията в областта на социалната сигурност, за да гарантират социалноосигурителните права на лицата, обхванати в тях.
 Член 489
 Законно пребиваващ
 1. Протоколът относно координацията в областта на социалната сигурност се прилага за лицата, законно пребиваващи в държава членка или в Обединеното кралство.
 2. Параграф 1 от настоящия член не засяга правото на парични


text:
обезщетения, свързани с предходни периоди на законно пребиваване на лицата, обхванати от член SSC.2 от Протокола относно координацията в областта на социалната сигурност.
 Член 490
 Трансгранични ситуации
 1. Протоколът относно координацията с областта на социалната сигурност се прилага само за ситуации, възникнали между една или повече държави членки, и Обединеното кралство.
 2. Протоколът относно координацията в областта на социалната сигурност не се прилага за лица, чието положение е ограничено във всяко едно отношение до Обединеното кралство или до държавите членки.
 Член 491
 Имиграционни приложения
 Протоколът относно координацията в областта на социалната сигурност се прилага, без да се засяга правото на държава членка или на Обединеното кралство да събира здравна такса съгласно националното законодателство във връзка със заявление за разрешение за влизане, престой, работа или пребиваване в тази държава.
 ДЯЛ II
 ВИЗИ ЗА КРАТКОСРОЧНИ ПОСЕЩЕНИЯ
 Член 492
 Визи за краткосрочни посещения
 1. Страните отбелязват, че към датата на влизане в сила на настоящото споразумение и двете страни предвиждат безвизово пътуване за краткосрочни посещения по отношение на своите граждани в съответствие с вътрешното си законодателство. Всяка страна уведомява другата за всяко намерение да наложи изискване за виза за краткосрочни посещения на граждани на другата страна своевременно и ако е възможно, най-малко три месеца преди това изискване да влезе в сила.
 2. При спазване на параграф 3 от настоящия член и на член 781, в случай че Обединеното кралство реши да наложи изискване за виза за краткосрочни посещения на граждани на държава членка, това изискване се прилага за гражданите на всички държави членки.
 3. Настоящият член не засяга договореностите, сключени между Обединеното кралство и Ирландия относно общата зона за пътуване.
 ПЕТА ПОЗИЦИЯ
 РИБАРСТВО
 ГЛАВА 1
 УВОДНИ РАЗПОРЕДБИ
 Член 493
 Суверенни права на крайбрежните държави, упражнявани от страните
 Страните потвърждават, че суверенните права на крайбрежните държави, упражнявани от страните с цел проучване, експлоатация, опазване и управление на живите ресурси в техни води, следва да се упражняват съгласно и в съответствие с принципите на международното право, включително Конвенцията на ООН по морско право.
 Член 494
 Цели и принципи
 1. Страните си сътрудничат, за да гарантират, че риболовните дейности за споделените запаси в техните води са екологично устойчиви в дългосрочен план и допринасят за постигане на икономически и социални ползи при пълно зачитане на правата и задълженията на независими крайбрежни държави, упражнявани от страните.
 2. Страните споделят целта за експлоатиране на споделените запаси при количества, които са предвидени, така че да поддържат и постепенно възстановяват популациите на улавяните видове над равнищата на биомаса, при които може да се постигне максимален устойчив улов.
 3. Страните се съобразяват със следните принципи:
 а)
 прилагане на подхода на предпазливост към управлението на риболовните дейности;
 б)
 насърчаване на дългосрочната устойчивост (екологична, социална и икономическа) и оптимално използване на споделените запаси;
 в)
 основаване на решенията за опазване и управление на рибарството на най-добрите налични научни становища, главно тези, предоставяни от Международния съвет за изследване на морето (ICES);
 г)
 гарантиране на селективност на рибарството с цел защита на младите екземпляри и струпванията на хвърляща хайвер риба, както и избягване и намаляване на нежелания


text:
прилов;
 д)
 надлежно отчитане и свеждане до минимум на вредното въздействие на риболова върху морската екосистема и надлежно отчитане на необходимостта от опазване на морското биологично разнообразие;
 е)
 прилагане на пропорционални и недискриминационни мерки за опазването на живите морски ресурси и управлението на рибните ресурси, като същевременно се запазва регулаторната автономност на страните;
 ж)
 гарантиране на събирането и навременното споделяне на пълни и точни данни, които са от значение за опазването на споделените запаси и за управлението на риболовните дейности;
 з)
 гарантиране на спазването на мерките за опазване и управление на риболовните дейности и борба с незаконния, недеклариран и нерегулиран риболов; и
 и)
 осигуряване на своевременното прилагане на всички договорени мерки в нормативните уредби на страните.
 Член 495
 Определения
 1. За целите на настоящата позиция се прилагат следните определения:
 а)
 „ИИЗ“ (на една от страните) означава, в съответствие с Конвенцията на Организацията на обединените нации по морско право:
 i)
 в случая на Съюза — изключителните икономически зони, установени от неговите държави членки в съседство с техните европейски територии;
 ii)
 изключителната икономическа зона, установена от Обединеното кралство;
 б)
 „подход на предпазливост при управлението на рибарството“ означава подход, съгласно който липсата на подходяща научна информация не оправдава отлагането или невземането на мерки за управление, целящи опазването на видовете, които са обект на риболов, на свързаните или зависещи от тях видове, на останалите видове и на тяхната околна среда;
 в)
 „споделени запаси“ означава риби, в т.ч. черупкови организми от всякакъв вид, които се намират във водите на страните, което включва мекотели и ракообразни;
 г)
 „ОДУ“ означава общия допустим улов, т.е. максималното количество от запас (или запаси), отговарящ на конкретно описание, които могат да бъдат уловени за определен период;
 д)
 „запаси извън квотите“ означава запаси, които не се управляват чрез ОДУ;
 е)
 „териториално море“ (на една от страните) означава, в съответствие с Конвенцията на Организацията на обединените нации по морско право:
 i)
 в случая на Съюза, чрез дерогация от член 774, параграф 1, териториалното море, установено от неговите държави членки в съседство с техните европейски територии;
 ii)
 териториалното море, установено от Обединеното кралство;
 ж)
 „води“ (на една от страните) означава:
 i)
 по отношение на Съюза, чрез дерогация от член 774, параграф 1, ИИЗ на държавите членки и техните териториални морета;
 ii)
 по отношение на Обединеното кралство, неговата ИИЗ и териториалното му море, с изключение за целите на членове 500 и 501 и приложение 38 на териториалното море в съседство с Департамент Гърнзи, Департамент Джърси и остров Ман;
 з)
 „кораб“ (на една от страните) означава:
 i)
 в случая на Обединеното кралство — риболовен кораб, плаващ под знамето на Обединеното кралство, регистриран в Обединеното кралство, Департамент Гърнзи, Департамент Джърси или остров Ман, получил лиценз от органа за управление на рибарството на Обединеното кралство;
 ii)
 в случая на Съюза — риболовен кораб, плаващ под знамето на държава членка и регистриран в Съюза.
 ГЛАВА 2
 ОПАЗВАНЕ И УСТОЙЧИВА ЕКСПЛОАТАЦИЯ
 Член 496
 Управление на рибарството
 1. Всяка страна взема решение за мерки, приложими за нейните води, като се стреми към постигане на целите, определени в член 494, параграфи 1


text:
и 2, и като взема предвид принципите по член 494, параграф 3.
 2. Всяка страна основава мерките, посочени в параграф 1, на най-добрите налични научни становища.
 Страните не прилагат мерките по параграф 1 за корабите на другата страна в свои води, освен ако не прилагат същите мерки и за собствените си кораби.
 Втората алинея не засяга задълженията на страните по Споразумението за мерките на пристанищната държава, схемата за контрол и изпълнение на Комисията по риболова в североизточната част на Атлантическия океан, мерките за опазване и изпълнение на Организацията за риболов в северозападната част на Атлантическия океан и Препоръка 18-09 на Международната комисия за опазване на рибата тон в Атлантическия океан относно мерките на пристанищната държава за предотвратяване, възпиране и премахване на незаконния, недеклариран и нерегулиран риболов.
 Специализираният комитет по рибарството може да изменя списъка на вече съществуващите международни задължения по трета алинея.
 3. Всяка страна уведомява другата страна за нови мерки, посочени в параграф 1, които има вероятност да засегнат корабите на другата страна, като, преди тези мерки да бъдат приложени, предоставя достатъчно време на другата страна да представи коментари или да поиска разяснения.
 Член 497
 Разрешения, съответствие и правоприлагане
 1. Когато корабите имат достъп до риболов във водите на другата страна съгласно член 500 и член 502:
 а)
 всяка страна предоставя своевременно на другата страна списък на корабите, за които желае да получи разрешения или лицензи за риболов; и
 б)
 другата страна издава разрешения или лицензи за риболов.
 2. Всяка страна предприема всички необходими мерки, за да гарантира спазването от нейните кораби на правилата, приложими за тези кораби във водите на другата страна, включително условията за издаване на разрешения или лицензи.
 ГЛАВА 3
 ДОГОВОРЕНОСТИ ОТНОСНО ДОСТЪПА ДО ВОДИТЕ И РЕСУРСИТЕ
 Член 498
 Възможности за риболов
 1. До 31 януари всяка година страните си сътрудничат за определяне на графика за консултации с цел договаряне на ОДУ за запасите, изброени в приложение 35, за следващата година или години. Посоченият график взема предвид други годишни консултации между крайбрежни държави, които засягат едната или и двете страни.
 2. Страните провеждат ежегодни консултации, за да договорят –до 10 декември на всяка година – ОДУ за следващата година за запасите, изброени в приложение 35. Това включва ранен обмен на мнения относно приоритетите, веднага след получаване на становище относно равнището на ОДУ. Страните договарят тези ОДУ:
 а)
 въз основа на най-добрите налични научни становища, както и други значими фактори, включително социално-икономически аспекти; и
 б)
 в съответствие с приложимите многогодишни стратегии за опазване и управление, договорени между страните.
 3. Дяловете на страните от ОДУ за запасите, изброени в приложение 35, се разпределят между страните в съответствие с дяловете от квотата, определени в същото приложение.
 4. Годишните консултации могат също така да обхващат, inter alia:
 а)
 прехвърляне на части от дяловете от ОДУ на една страна на другата страна;
 б)
 списък на запасите, за които риболовът е забранен;
 в)
 определянето на ОДУ за всеки запас, който не е посочен в приложение 35 или приложение 36, и съответните дялове на страните в тези запаси;
 г)
 мерки за управление на


text:
риболовните дейности, включително, когато е целесъобразно, ограничения на риболовното усилие;
 д)
 запаси от взаимен интерес за страните, различни от изброените в приложенията към настоящата позиция.
 5. Страните могат да провеждат консултации с цел договаряне на изменените ОДУ, ако някоя от страните поиска това.
 6. Ръководителите на делегациите на страните изготвят и подписват писмен протокол, в който се документират договореностите, постигнати между страните в резултат на консултациите по настоящия член.
 7. Всяка страна уведомява с достатъчно предизвестие другата страна, преди да определи или измени ОДУ за запасите, посочени в приложение 37.
 8. Страните създават механизъм за доброволно прехвърляне през годината на възможностите за риболов между тях, което да се извършва ежегодно. Този механизъм се определят по-подробно от Специализирания комитет по рибарството. Страните разглеждат възможността за прехвърляне по пазарна стойност на възможности за риболов за запаси, които са или се очаква да бъдат недостатъчно експлоатирани, чрез този механизъм.
 Член 499
 Временни ОДУ
 1. Ако страните не са договорили ОДУ за запас, изброен в приложение 35 или приложение 36, таблици А или Б, до 10 декември, те незабавно възобновяват консултациите с продължаващата цел за договаряне на ОДУ. Страните си взаимодействат често с цел проучване на всички възможни варианти за постигане на съгласие във възможно най-кратък срок.
 2. Ако на 20 декември запас, изброен в приложение 35 или приложение 36, таблици А и Б, остане без договорен ОДУ, всяка страна определя временен ОДУ, отговарящ на равнището, препоръчано от ICES, който се прилага от 1 януари.
 3. Чрез дерогация от параграф 2, ОДУ за специалните запаси се определя в съответствие с насоките, приети съгласно параграф 5.
 4. За целите на настоящия член „специални запаси“ означава:
 а)
 запаси, за които становището на ICES е за нулев ОДУ;
 б)
 запаси, уловени при смесен риболов, ако този запас или друг запас при същия риболов е уязвим; или
 в)
 други запаси, за които страните считат, че се нуждаят от специално третиране.
 5. До 1 юли 2021 г. Специализираният комитет по рибарството приема насоки за определяне на временни ОДУ за специални запаси.
 6. Всяка година, когато становището относно ОДУ бъде получено от ICES, страните обсъждат приоритетно специалните запаси и прилагането на насоките, изготвени съгласно параграф 5, за определяне на временни ОДУ от всяка страна.
 7. Всяка страна определя своя дял за всеки от временните ОДУ, който не надвишава нейния дял, както е определен в съответното приложение.
 8. Временните ОДУ и дялове по параграфи 2, 3 и 7 се прилагат до постигането на съгласие съгласно параграф 1.
 9. Всяка страна незабавно уведомява другата страна за своите временни ОДУ съгласно параграфи 2 и 3 и за своя временен дял от всеки от тези ОДУ съгласно параграф 7.
 Член 500
 Достъп до водите
 1. При условие че е договорен ОДУ, всяка страна предоставя на корабите на другата страна достъп до риболов в своите води в съответните подзони на ICES през същата година. Достъпът се предоставя на равнище и при условия, определени по време на тези годишни консултации.
 2. В рамките на годишни консултации страните могат да се споразумеят за допълнителни специфични условия за


text:
достъп по отношение на:
 а)
 договорените възможности за риболов;
 б)
 всякакви многогодишни стратегии за запаси извън квотите, разработени съгласно член 508, параграф 1, буква в); и
 в)
 всякакви технически мерки и мерки за опазване, договорени между страните, без да се засяга член 496.
 3. Страните провеждат годишните консултации, включително относно равнището и условията за достъп по параграф 1, добросъвестно и с цел осигуряване на взаимно удовлетворителен баланс между интересите на двете страни.
 4. По-специално, резултатът от годишните консултации обикновено следва да доведе до това всяка страна да предостави:
 а)
 достъп до риболов на запасите, изброени в приложение 35 и приложение 36, таблици A, Б и Е, в ИИЗ на другата страна (или ако е предоставен достъп съгласно буква в), в ИИЗ и в посочените в същата буква участъци) на равнище, което е разумно съизмеримо със съответните дялове на страните от ОДУ;
 б)
 достъп до риболов на запаси извън квотите в ИИЗ на другата страна (или ако е предоставен достъп съгласно буква в), в ИИЗ и в посочените в същата буква участъци), на равнище, което поне се равнява на средния тонаж, уловен от тази страна във водите на другата страна през периода 2012—2016 г.; и
 в)
 достъп до водите на страните на разстояние между шест и дванадесет морски мили от изходната линия в участъци 4c и 7d-g на ICES за отговарящи на условията кораби до степента, до която риболовните кораби на Съюза и риболовните кораби на Обединеното кралство са имали достъп до тези води към 31 декември 2020 г.
 За целите на буква в) „отговарящ на условията кораб“ означава кораб на една от страните, който е извършвал риболов в зоната, посочена в предходното изречение, през четири от годините между 2012 и 2016 г. или неговата пряка подмяна.
 Годишните консултации по буква в) могат да включват подходящи финансови задължения и прехвърляния на квоти между страните.
 5. По време на прилагането на временен ОДУ и до договарянето на ОДУ страните предоставят временен достъп за риболов в съответните подзони на ICES, както следва:
 а)
 за запасите, изброени в приложение 35, и запасите извън квотите — от 1 януари до 31 март на равнищата, предвидени в параграф 4, букви а) и б);
 б)
 за запасите, изброени в приложение 36, от 1 януари до 14 февруари на равнищата, предвидени в параграф 4, буква а); и
 в)
 по отношение на достъпа до риба в зоната от шест до дванадесет морски мили — достъп в съответствие с параграф 4, буква в) от 1 януари до 31 януари на равнище, еквивалентно на средния месечен тонаж, уловен в тази зона през предходните три месеца.
 Такъв достъп за всеки от съответните запаси по букви а) и б) е пропорционален на средния процент на дела на дадена страна от годишния ОДУ, който корабите на тази страна са уловили във водите на другата страна в съответните подзони на ICES през същия период на предходните три календарни години. Същото се прилага mutatis mutandis за достъпа до рибни запаси извън квотите.
 До 15 януари във връзка със ситуацията по буква в) от настоящия параграф, до


text:
31 януари по отношение на запасите, изброени в приложение 36, и до 15 март по отношение на всички останали запаси, всяка страна уведомява другата страна за промяната в равнището и условията за достъп до водите, която ще се прилага от 1 февруари във връзка със ситуацията по буква в) от настоящия параграф, от 15 февруари по отношение на запасите, изброени в приложение 36, и от 1 април във връзка с всички останали запаси за съответните подзони на ICES.
 6. Без да се засягат член 499, параграфи 1 и 8, след срока от един месец във връзка със ситуацията по параграф 5, буква в) от настоящия член, един месец и половина по отношение на запасите, изброени в приложение 36 и три месеца по отношение на всички останали запаси, страните се стремят да договорят допълнителни временни договорености за достъп на подходящото географско равнище с цел свеждане до минимум на смущенията в риболовните дейности.
 7. При предоставянето на достъп по параграф 1 от настоящия член, дадена страна може да вземе предвид съответствието на отделни кораби или групи кораби с приложимите правила в своите води през предходната година, както и мерките, предприети от другата страна съгласно член 497, параграф 2 през предходната година.
 8. Настоящият член се прилага при спазване на приложение 38.
 Член 501
 Компенсаторни мерки в случай на прекратяване или намаляване на достъпа
 1. След уведомление от страна („страна домакин“) съгласно член 500, параграф 5 другата страна („риболовната страна“) може да предприеме компенсаторни мерки, съизмерими с икономическото и социалното въздействие на промяната в равнището и условията за достъп до водите. Това въздействие се измерва въз основа на надеждни доказателства, а не само на предположения и далечни възможности. Като дава приоритет на компенсаторните мерки, които в най-малка степен биха нарушили функционирането на настоящото споразумение, риболовната страна може да спре, изцяло или частично, достъпа до своите води и преференциалното тарифно третиране, предоставено на продуктите от риболов съгласно член 21.
 2. Компенсаторната мярка по параграф 1 от настоящия член може да влезе в сила най-рано седем дни след като риболовната страна е уведомила страната домакин за планираното спиране съгласно параграф 1 от настоящия член и във всеки случай не по-рано от 1 февруари във връзка със ситуацията по член 500, параграф 5, буква в), 15 февруари във връзка с приложение 36 и 1 април във връзка с останалите запаси. Страните провеждат консултации в рамките на Специализирания комитет с цел постигане на взаимноприемливо решение. В предизвестието се посочва:
 а)
 датата, на която риболовната страна възнамерява да спре изпълнението; и
 б)
 задълженията, чието изпълнение ще да бъде спряно, както и равнището на предвиденото спиране.
 3. След уведомлението за компенсаторните мерки в съответствие с параграф 2 от настоящия член страната домакин може да поиска създаването на арбитражен съд в съответствие с член 739, без да прибягва до консултации в съответствие с член 738. Арбитражният съд може да преразглежда единствено съответствието на компенсаторните мерки с параграф 1 от настоящия член. Арбитражният съд разглежда въпроса като спешен случай за целите на член 744.
 4. Когато условията за предприемане на компенсаторните


text:
мерки по параграф 1 вече не са изпълнени, такива мерки се оттеглят незабавно.
 5. След решение срещу риболовната страна в рамките на процедурата по параграф 3 от настоящия член, страната домакин може да поиска от арбитражния съд, в срок от 30 дни от постановяването на решението му, да определи степен на спиране на изпълнението на задълженията по настоящото споразумение, която не надвишава равнището, еквивалентно на пропуснатите ползи или причинените вреди вследствие на прилагането на компенсаторните мерки, ако прецени, че несъответствието на компенсаторните мерки с параграф 1 от настоящия член е значително. В искането се предлага равнище на спиране в съответствие с принципите, определени в параграф 1 от настоящия член и съответните принципи, определени в член 761. Страната домакин може да приложи равнището на спиране на изпълнението на задълженията по настоящото споразумение в съответствие със равнището на спиране, определено от арбитражния съд, не по-рано от 15 дни след постановяването на такова решение.
 6. Никоя от страните не може да се позовава на Споразумението за СТО или на друго международно споразумение, за да възпрепятства другата страна да спре изпълнението на задължения съгласно настоящия член.
 Член 502
 Специални договорености във връзка с Департамент Гърнзи, Департамент Джърси и остров Ман
 1. Чрез дерогация от член 500, параграфи 1 и 3—7, член 501 и приложение 38, всяка страна предоставя на корабите на другата страна достъп до риболов в своите води, отразяващ действителния обхват и естество на риболовната дейност, която може да бъде доказана, че е била извършена през периода, започващ на 1 февруари 2017 г. и завършващ на 31 януари 2020 г., от отговарящи на условията кораби на другата страна във водите и съгласно които и да са договорености, съществували на 31 януари 2020 г.
 2. За целите на настоящия член и доколкото останалите членове от настоящата позиция се прилагат във връзка с договореностите за достъп, установени съгласно настоящия член:
 а)
 „отговарящ на условията кораб“ означава, по отношение на риболовната дейност, извършвана във водите, прилежащи на Департамент Гърнзи, Департамент Джърси, остров Ман или държава членка, всеки кораб, който е извършвал риболов в териториалното море, прилежащо към тази територия или тази държава членка, за повече от 10 дни през който и да е от трите периода от 12 месеца, приключващи на 31 януари на или между 1 февруари 2017 г. и 31 януари 2020 г.;
 б)
 „кораб“ (на една от страните) означава, по отношение на Обединеното кралство — риболовен кораб, плаващ под знамето на Обединеното кралство и регистриран в Департамент Гърнзи, Департамент Джърси или остров Ман, получил лиценз от органа за управление на рибарството на Обединеното кралство;
 в)
 „води“ (на една от страните) означава:
 i)
 по отношение на Съюза — териториалните води, прилежащи на държава членка; и
 ii)
 по отношение на Обединеното кралство — териториалните води, прилежащи на всеки от Департамент Гърнзи, Департамент Джърси и остров Ман.
 3. По искане на една от страните Съветът за партньорство решава в срок от 90 дни от влизането в сила на настоящото споразумение, че настоящият член, член 503 и всички други разпоредби на настоящата позиция, доколкото те се отнасят


text:
до договореностите, предвидени в посочените членове, както и член 520, параграфи 3—8, престават да се прилагат по отношение на един или повече от Департамент Гърнзи, Департамент Джърси и остров Ман, в срок от 30 дни след това решение.
 4. Съветът за партньорство може да реши да измени настоящия член, член 503 и всички други разпоредби на настоящата позиция, доколкото те се отнасят до договореностите, предвидени в посочените членове.
 Член 503
 Срокове за уведомяване във връзка с вноса и директното разтоварване на продукти от риболов
 1. Съюзът прилага следните срокове за уведомяване по отношение на продуктите от риболов, уловени от кораби, плаващи под знамето на Обединеното кралство и регистрирани в Департамент Гърнзи или Департамент Джърси в териториалното море, прилежащо към тези територии, или в териториалното море, прилежащо към държава членка:
 а)
 предварително уведомление между три и пет часа преди разтоварването на пресни продукти от риболов на територията на Съюза;
 б)
 предварително уведомление между един и три часа за заверения сертификат за улов за директното движение на пратки от продукти от риболов по море преди очакваното време на пристигане на мястото на влизане на територията на Съюза.
 2. За целите на настоящия член „продукти от риболов“ означава всички видове морска риба, мекотели и ракообразни.
 Член 504
 Съгласуване на областите на управление
 1. До 1 юли 2021 г. страните искат становище от ICES относно съгласуването на зоните на управление и единиците за оценка, използвани от ICES за запасите, отбелязани със звездичка в приложение 35.
 2. В срок от шест месеца след получаване на становището по параграф 1, страните съвместно преразглеждат това становище и съвместно обмислят адаптациите в зоните на управление на съответните запаси с цел договаряне на последващите промени в списъка на запасите и дяловете, определени в приложение 35.
 Член 505
 Дялове от ОДУ за някои други запаси
 1. Съответните дялове на страните от ОДУ за някои други запаси са определени в приложение 36.
 2. Всяка страна уведомява съответните държави и международни организации за своите дялове в съответствие със споразумението за споделяне, съдържащо се в приложение 36, таблици А—Г.
 3. Всички последващи промени на тези дялове в приложение 36, таблици В и Г са от компетентността на съответните многостранни форуми.
 4. Без да се засягат правомощията на Съвета за партньорство по член 508, параграф 3, всяка последваща промяна на дяловете в приложение 36, таблици A и Б след 30 юни 2026 г. е въпрос от компетентността на съответните многостранни форуми.
 5. Двете страни подхождат към управлението на тези запаси в приложение 36, таблици А—Г в съответствие с целите и принципите, определени в член 494.
 ГЛАВА 4
 ПРАВИЛА ЗА УПРАВЛЕНИЕ
 Член 506
 Коригиращи мерки и уреждане на спорове
 1. Във връзка с предполагаемо неспазване от една от страните („страната ответник“) на настоящата позиция (освен във връзка с предполагаеми неспазвания, разгледани в параграф 2), другата страна („страната ищец“) може, след като е уведомила страната ответник:
 а)
 да спре изцяло или частично достъпа до своите води и преференциалното тарифно третиране, предоставено на продуктите от риболов съгласно член 21; и
 б)
 ако счита, че посоченото в буква


text:
а) от настоящия параграф спиране не е съизмеримо с икономическото и общественото въздействие на предполагаемото неспазване, тя може да спре изцяло или частично преференциалното тарифно третиране на други стоки съгласно член 21; и
 в)
 ако счита, че посоченото в букви а) и б) от настоящия параграф спиране не е съизмеримо с икономическото и общественото въздействие на предполагаемото неспазване, тя може да спре изцяло или частично задълженията по първа позиция от настоящата част, с изключение на дял XI. Ако изпълнението на първа позиция от настоящата част бъде спряно изцяло, изпълнението на трета позиция от настоящата част също се спира.
 2. Във връзка с предполагаемо неспазване от една от страните („страната ответник“) на член 502, 503 или всяка друга разпоредба от настоящата позиция, доколкото се отнасят до договореностите, предвидени в посочените членове, другата страна („страната ищец“), след като е уведомила страната ответник:
 а)
 може да спре изцяло или частично достъпа до своите води по смисъла на член 502;
 б)
 ако счита, че посоченото в буква а) спиране не е съизмеримо с икономическото и общественото въздействие на предполагаемото неспазване, тя може да спре изцяло или частично преференциалното тарифно третиране, предоставено на продукти от риболов съгласно член 21;
 в)
 ако счита, че посоченото в букви а) и б) спиране не е съизмеримо с икономическото и общественото въздействие на предполагаемото неспазване, тя може да спре изцяло или частично преференциалното тарифно третиране на други стоки съгласно член 21.
 Чрез дерогация от параграф 1 от настоящия член коригиращите мерки, засягащи договореностите, установени в член 502, член 503 или всяка друга разпоредба от настоящата позиция, доколкото тя се отнася до договореностите, предвидени в посочените членове, не могат да бъдат предприети в резултат на предполагаемо неспазване от някоя от страните на разпоредбите на настоящата позиция, които не са свързани с тези договорености.
 3. Мерките по параграфи 1 и 2 са пропорционални на предполагаемото неспазване на ответната страна и на неговото икономическо и социално въздействие.
 4. Мярка по параграфи 1 и 2 може да породи действие най-рано седем дни, след като страната ищец е изпратила на страната ответник уведомление за предложеното спиране. Страните провеждат консултации в рамките на Специализирания комитет по рибарството с цел постигане на взаимноприемливо решение. В предизвестието се посочва:
 а)
 начина по който страната ищец счита, че страната ответник не е изпълнила задълженията си;
 б)
 датата, на която страната ищец възнамерява да спре изпълнението; и
 в)
 равнището на планираното спиране.
 5. В срок от 14 дни от уведомлението по параграф 4 от настоящия член страната ищец трябва да оспори предполагаемото неспазване от страната ответник на настоящата позиция, както е посочено в параграфи 1 и 2 от настоящия член, като поиска създаването на арбитражен съд съгласно член 739. Отнасянето до арбитраж по настоящия член става, без предварително да се прибягва до консултации в съответствие с член 738. Арбитражният съд разглежда въпроса като спешен случай за целите на член 744.
 6. Спирането повече не се прилага, когато:
 а)
 страната ищец е удовлетворена от факта, че страната ответник спазва съответните си задължения съгласно настоящата позиция; или
 б)
 арбитражният съд реши,